**when you love someone**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

scriu uneori cu degetele încrucișate

să nu trădez marea vântul primăvara

și toate metaforele în care mi-ai îmbrăcat poezia

când am trecut pe la ușa ta

iar poștașul mi-a șoptit complice

e strada magnoliei albe

aici clepsidrele tac și împletesc secunde

le-anină la reverul cavalerilor care știu să cânte

„when you love someone you'll do anything

you'll do all the crazy things that you can't explain

you'll shoot the moon put out the sun”

noaptea aștept să adie o pală de vânt

o caut sub aripă

vreau să descifrez notele pe care le-ai tatuat

la vreme de seară cu piciorul desculț

pe pianina fiecărei brize ce-mi bate în fereastră

mai târziu adorm fredonând răvașele

de la cap la coadă și viceversa

gândindu-mă că și nopțile au lacrimi de cerneală

„when you love someone”

\*\*\*

dacă ţi-aş vorbi despre infinit

aş fi tentată să plec în căutarea genezei

când dumnezeu m-a smuls din coasta ta

cu o durere vie

pentru care nu am găsit niciodată analgezic

mitologia am trăit-o din scoarţă în scoarţă

însă ochii tăi

ce poveste

n-am făcut jurăminte promisiuni

e o axiomă a inimii mele

„when you love someone you'll sacrifice

giving everything you got and you won't think twice

you'd risk it all no matter what may come”

cred că m-am născut în ziua precedentă venirii tale

sunt mai bătrână cu o zi decât dorinţa

dar mult prea tânără pentru a nu înţelege

că tu eşti adevărul de netăgăduit al existenţei

mi-e dimineaţă în seara această târzie

dar ştiu de ce

„when you love someone”

ioan grigoraș liliana trif